Anyagi támogatást adnak a hadiárváknak

Anyagi támogatást kaphatnak azok a hadiözvegyek és hadiárvák, akiknek férje, édesapja 1938. november 2. és 1945. május 9. között a magyar királyi honvédség és csendőrség kötelékében szolgált és elesett. Az erről szóló kormánypárti törvénymódosítást 176 igen szavazattal, 1-1 nem és tartózkodás mellett fogadta el az Országgyűlés.
A fideszes Lázár János , Kovács Zoltán, L. Simon László, Vargha Tamás és Tilki Attila, valamint a kereszténydemokrata Rétvári Bence és Vejkey Imre által jegyzett változtatás a hadigondozási ellátásra jogosultak körét módosítja.

A most megszavazott juttatás független attól, hogy az elhunyt katona melyik egységben és milyen rangban szolgált.

 A támogatás mértéke a mindenkori minimálnyugdíj 30 százaléka, jelenleg 8850 forint, amit a jogosult élete végéig megkap.

A módosítás indoklása szerint a magyar Országgyűlés e törvénnyel is kifejezi, hogy a nemzet elutasítja azt az 1949-ben meghozott politikai döntést, amely az érintetteket ellátásuktól megfosztotta, nem egy esetben elvéve ezzel a méltó emberi élet lehetőségét az özvegyektől és az árváktól.

A jogszabállyal - írták az indoklásban - szeretnék kifejezni a határokon átívelő nemzetegyesítés jelentőségét, egyenrangúként kezelve mindazokat, akik magyar állampolgárként, kötelességüket teljesítve áldozták életüket a hazáért. A törvényalkotó e törvénnyel nem kívánja minősíteni a második világháború történéseit, de a leghatározottabban kifejezi együttérzését mindazokkal és támogatását mindazoknak, akiknek ez az elmúlt hét évtized során nem adatott meg - hangsúlyozták az előterjesztők.

